Predkladacia správa

Správu o stave prác na vypracovaní Národného strategického referenčného rámca na programovacie obdobie 2007 až 2013 (stav k 15. 6. 2005) predkladá na rokovanie vlády SR Ministerstvo výstavby a regionálneho rozvoja SR na základe uznesenia vlády SR č. 465    z 19. 5. 2004. 

Predložená správa je štvrtou  z pravidelne štvrťročne predkladaných správ až do schválenia Národného strategického referenčného rámca Európskou komisiou.

Predchádzajúca štvrťročná správa, ktorá poskytla  prehľad o stave prác na vypracúvaní Národného strategického referenčného rámca (NSRR) ku dňu 15. 3 2005, bola schválená uznesením vlády  SR č. 256/2005.  V súčasnosti  predkladaná  správa informuje o stave  prác za  obdobie od 16. 3. 2005 do 15. 6. 2005.  
 
Materiál je členený do dvoch nosných kapitol. Kapitolu A tvorí odpočet jednotlivých úloh harmonogramu vypracovania NSRR (schváleného uznesením vlády SR č. 12/2005, v bode A.3) za  spomínané obdobie. Kapitola B informuje o spolupráci koordinátorky pre NSRR pri príprave NSRR najmä na úrovni: Európskej komisie a Slovenskej republiky, ministrov, generálnych riaditeľov a riaditeľov odborov, regiónov a ostatných sociálno-ekonomických partnerov. Obsahuje prehľad stretnutí a ich záverov od 16. 3. 2005 do 15. 6. 2005.
 
„Správa o stave prác na vypracovaní Národného strategického referenčného rámca na programovacie obdobie 2007 až 2013 (stav k 15. 6. 2005)“ bola predmetom medzirezortného pripomienkového konania, ktorého vyhodnotenie je súčasťou materiálu. 

Dňa 30. 6. 2005 bude materiál prerokovaný v Rade vlády SR pre regionálnu politiku a dohľad nad štrukturálnymi operáciami. 

Predkladaný materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.